Základná škola Ruskov

**Systém kompenzačných opatrení**

**pre online a offline formu dištančného vzdelávania**

V Ruskove 18.1.2022 Vypracovala: Mgr. Valéria Sinčáková

vedúca MZ ročníkov 1. – 4.

Na začiatku šk. roka , alebo pred každým prechodom z prezenčnej formy vyučovania na dištančnú, je treba oboznámiť **žiakov** **na triednickej hodine** s pravidlami pre online a offline formou dištančného vzdelávania .

* Oboznámiť ich so spôsobom **evidencie žiakov a hodnotením**
* Oboznámiť ich **s rozvrhom hodín** počas dištančného vyučovania
* Definovať ich **povinnosti** a **zásady správania sa.**
* Na **triednych aktívoch** oboznámiť **rodičov** s týmito pravidlami.

**Pravidlá pre online formu dištančného vzdelávania**

1. **Spôsob evidencie žiakov**

* V prípade prechodu z prezenčného vyučovania na dištančné, triedny učiteľ zistí, ktorí žiaci sa budú zúčastňovať na online vyučovaní a ktorí sa budú vzdelávať formou offline. Vedie si **evidenciu** týchto žiakov.
* Ak má žiak doma vytvorené adekvátne materiálne podmienky na online vyučovanie cez aplikáciu Zoom, **je povinný** zúčastňovať sa na online vyučovaní. Ak sa žiak nezúčastní na vyučovacej hodine, rodič je povinný jeho neprítomnosť na vyučovaní písomne ospravedlniť a zdôvodniť jeho neúčasť.
* Komunikácia rodičov s vyučujúcimi je cez **Edupage**, cez **email** alebo **telefonicky**.
* Do Triednej knihy zapíše triedny učiteľ chýbajúcich žiakov, ktorí mali možnosť pripojenia sa , ale nepripojili sa.
* Triedny učiteľ zapíše počet vymeškaných hodín v danom dni, podľa daného **rozvrhu hodín.**
* Rodič je povinný ospravedlniť neprítomnosť žiaka na online vyučovaní najneskôr do 3 dní.
* Ak rodičia ospravedlnia neprítomnosť žiaka na vyučovaní, do Triednej knihy triedny učiteľ zapíše počet hodín a ospravedlní ich.
* Ak rodičia neprítomnosť žiaka na vyučovaní neospravedlnia, triedny učiteľ mu hodiny neospravedlní**.**
* Vyučovacia hodina počas dištančného online vzdelávania je skrátená na **40 minút.**
* Žiak svoju neprítomnosť na online vyučovaní môže zdôvodniť nemocou, zlou wifi, technickými problémami, či inými dôvodmi vyplývajúcimi z pripojenia na online vyučovanie.
* Do Triednej knihy zapíše triedny učiteľ (do kolónky Poznámky ): **Žiaci boli poučení o Pravidlách online a offline formy dištančného vyučovania“.**

1. **Definovanie povinností a zásad správania sa žiakov počas dištančného vyučovania**

* Žiak je povinný pripravovať sa na vyučovanie , mať učebnice, zošity, písacie potreby pripravené už pred začatím hodiny, neodbehovať počas vyučovania.
* Žiak príde na vyučovaciu hodinu v slušnom oblečení (nie v pyžame a podobne)
* Žiak má byť sám v miestnosti. Pokiaľ to nie je možné, tak v miestnosti môžu byť aj iní členovia domácnosti, ale bez rušivých vplyvov.
* Rodičia a ani ďalší príbuzní, či živé zvieratá , by nemali byť počas vyučovania v miestnosti a zasahovať do vyučovania. Pokiaľ to nie je možné, môžu byť v miestnosti, ale nemali by žiaka počas vyučovania napomínať, našepkávať mu, či inak zasahovať do vyučovania.
* Ak žiak potrebuje súrne odbehnúť, prihlási sa alebo dohodnú sa s vyučujúcim na možnosti prihlásenia sa o slovo (napr. smajlíkom)
* Vyučujúci na začiatku online vyučovania oznámi žiakom zásady správania sa počas vyučovacích hodín.
* Ak sa žiak nezúčastní online vyučovania, je povinný dané učivo dobrať sám.
* Žiaci majú byť oboznámení s r**ozvrhom** **hodín** počas dištančnej výučby vopred, prípadné zmeny v rozvrhu.
* V prípade, že žiakovi tento spôsob výučby spôsobuje ťažkosti, ponúkne vyučujúci žiakovi možnosť **doučovania** cez aplikáciu zoom.
* Vyučujúci poskytnú žiakom a ich rodičom možnosť **konzultácií** cez aplikáciu zoom alebo inou formou (Edupage, telefonicky, email)
* Žiaci sú na začiatku dištančného vyučovania oboznámení s **hodnotením a klasifikáciou** ich výchovno - vzdelávacích výsledkov počas dištančnej výučby.
* Vyučujúci zadávajú domáce úlohy , prípadne učivo, či prezentácie, pracovné listy, atď...cez edupage aj žiakom, ktorí sa nemôžu z rôznych dôvodov zúčastňovať online vyučovania cez aplikáciu zoom.
* **Prihlasovacie heslo** (link na prihlásenie na zoom), email a telefónne číslo vyučujúceho žiak a ani jeho rodičia, **nesmú dať inej osobe** bez súhlasu vyučujúceho.
* Chat počas vyučovacej hodiny môžu žiaci používať iba s dovolením vyučujúceho.
* Zakazuje sa v chate používať vulgárne slová alebo nadávky.
* Žiak si nesmie vypínať kameru počas vyučovania a ani zvuk , ak vyučujúci nerozhodne inak.
* Ak rodičia upozornia vyučujúceho na problémy s kamerou, v tom prípade sa to neberie ako porušenie pravidiel.
* Po skončení dištančného vyučovania po prechode na prezenčnú formu výučby, vyučujúci zistia úroveň vedomostí . Vyhodnotia stav vedomostnej úrovne žiakov, ako zvládli učivo počas vyučovania z domu.
* Vyučujúci vyhodnotí situáciu a rozhodne, či bude treba učivo prebraté počas dištančného vyučovania ešte **zopakovať a precvičiť**. Ak nastanú výrazné nedostatky a učivo daného ročníka nestihne do konca šk. roka prebrať , môže presunúť učivo aj do ďalšieho ročníka.

1. **Spôsob hodnotenia žiakov, metódy a formy práce ;**

* Vyučujúci budú počas dištančnej výučby hodnotiť žiakov hlavne **slovne**. Klasifikácia **známkou** - pri ústnych odpovediach v SJL, M, PRV, P, AJ – podľa uváženia vyučujúceho.
* Testy a previerky počas dištančného vyučovania - sa neodporúča.
* Na vyučovaní podporovať žiakov vhodne zvolenými **metódami a formami práce** ( brainstorming, práca s textom, diskusia, hra, pokus, práca v skupine,..), podnecovať žiakov k aktívnemu učeniu sa,
* Úlohy na rozvoj **tvorivosti . sebahodnotenia a kritického myslenia**
* Poskytovať žiakom spätnú väzbu
* Motivovať a usmerňovať ich v učebných činnostiach
* Ponúknuť možnosť sebareflexie a príležitosť hodnotiť výkon spolužiakov.
* Umožniť žiakom vyjadriť svoj vlastný názor.
* Aktivovať doplňujúcimi otázkami a podporovať kooperatívne formy vyučovania (práca v skupine, práca na zdieľaných materiáloch)
* Ústretová komunikácia

**Pravidlá pre offline formu dištančného vzdelávania**

Žiak, ktorý sa nemôže zúčastňovať dištančného vyučovania online formou, zúčastní sa ho offline formou.

1. **Spôsob evidencie žiakov**

* Triedny učiteľ **nezapíše žiakov** , ktorí sa nezúčastňujú na online vyučovaní (nemá doma počítač, tablet, wifi, telefón, internet) **do Triednej knihy** do kolónky chýbajúcich žiakov. Títo žiaci totiž nemajú doma vytvorené adekvátne materiálno – technické podmienky pre realizáciu tejto formy vyučovania. Preto sa budú zúčastňovať na vyučovaní tzv. **offline formou**.
* Týmto žiakom pripravia vyučujúci pracovné listy, ktoré majú žiaci doma vypracovať (vždy na 1 týždeň).
* Vypracované pracovné listy vhodí do schránky pripevnenej na bráničke školy, alebo pošle poštou do školy, alebo odnesie na Obecný úrad v danej obci do nasledujúceho pondelka (alebo ako určí vyučujúci).
* Ak žiak vypracuje pracovné listy, nezapíše sa do Triednej knihy ,do kolónky vymeškaných hodín.
* Ak žiak nevypracuje pracovné listy alebo úlohy zadané vyučujúcim a ani sa nezúčastňuje na online vyučovaní, triedny učiteľ zapíše do kolónky vymeškaných hodín počet vymeškaných hodín.
* Ak rodičia ospravedlnia nevypracovanie úloh do 3 dní, triedny učiteľ mu zameškané hodiny ospravedlní.
* Ak rodičia neospravedlnia a nevysvetlia vyučujúcemu dôvod nevypracovania pracovných listov, či nesplnenia úloh najneskôr do 3 dní , žiak bude mať vyučovacie hodiny neospravedlnené.

1. **Spôsob evidencie žiakov z marginalizovaného prostredia**

* Ak žiak nemá možnosť zúčastňovať sa online formy dištančného vzdelávania z rôznych dôvodov (nemá počítač, nemá wifi , atď.) , takým žiakom pripravia vyučujúci pracovné listy. Môžu to byť jednoduchšie pracovné listy, alebo úlohy vypracované s predpokladom, že žiak im porozumie a bude vedieť ich vypracovať. Tieto listy budú doručené žiakom poštou , alebo v spolupráci s Obecným úradom v danej obci.
* Ak žiak pracovné listy vypracuje a doručí ich do školy alebo na obecný úrad v danej obci (vždy po týždni), zúčastňoval sa dištančného vzdelávania offline formou.
* Ak žiak pracovné listy nevypracuje a rodičia vysvetlia dôvod ich nevypracovania (napr. nemoc, alebo iné vážne príčiny), triedny učiteľ zapíše žiakovu neprítomnosť v škole a vyučovacie hodiny ospravedlní.
* Ak žiak nevypracuje pracovné listy a rodičia nevysvetlia dôvod ich nevypracovania do 3 dní, triedny učiteľ zapíše do Triednej knihy počet hodín, ktoré v ten deň vymeškal a tie hodiny neospravedlní.

1. **Hodnotenie a klasifikácia**

Vypracované pracovné listy, či vypracované úlohy z učebnice **neznámkujeme.**

**Spôsob hodnotenia žiakov s IVVP, metódy a formy práce počas online a offline formy dištančného vzdelávania**

* Ak sa žiak s IVVP zúčastňuje online alebo offline formy dištančného vzdelávania, platia pre neho tie isté pravidlá ako pre ostatných žiakov. Vyučujúci prihliada na Individuálny výchovno – vzdelávací program , zadáva mu jednoduchšie úlohy, alebo menej úloh tak, aby žiak učivu porozumel a zapájal sa do vyučovania ako ostatní žiaci.
* V týchto pracovných listoch budú rešpektované individuálne schopnosti žiakov a úroveň ich schopností, zručností a návykov tak, aby žiak zadané úlohy zvládol bez pomoci vyučujúceho s cieľom minimalizovať rozdiel vo vedomostiach žiakov.
* Ak žiak potrebuje individuálne vysvetliť učivo, vyučujúci mu poskytne doučovanie (napr. cez aplikáciu zoom), alebo po skončení dištančného vyučovania.

V Ruskove 18.1.2022

**Vypracovala**: Mgr. Valéria Sinčáková, vedúca MZ ročníkov 1. – 4.